1832 шарахь Боливар веллачул тӀаьхьа мехкан президент хаьржира Сантандер. Цуо аьтту бира финансаш а, дешар а кхиоран, чоьхьара паргӀато латто, амма 1839 шарахь махкахь иккхира гражданийн тӀом, иза бахбелира 1842 шо кхаччалц. Махкахь кхоллаелира ши парти — Либералан а, Консервативан а. 1845 шарахь мехкан президент хаьржира Томас Сиприано де Москера-и-Арболеда, иза Консервативан партин декъашхо вара. Иза волуш низаме далийра финансаш, дохкура керла некъаш, кхуьура кеманаш лелар. 1849 шарахь харжамашкахь туьйлира либерал Хосе Иларио Лопес. 1853 шарахь тӀеийцира керла конституци, цуо дӀадаьккхира лолла, кхайкхийра килс пачхьалкхах дӀакъастор. Иза хилира цхьа могӀа гӀаттаман а, гражданийн тӀеман а бахьна. 1863 шарахь тӀеийцира керла конституци, цуо лора штаташна кхин а йоккха автономи, ткъа мехкан цӀе хийцира Колумбин Цхьаьнатоьхна Штаташ аьлла. 1867 шарахь президент Москера вожийра даржера, махках ваьккхира. Мехкан экономикехь тӀаьхь-тӀаьхьа къаьхьуон роль алсама йолура, цхьа хан яьлча цунах хилира монокультура. Экспорте додара кхин а тонка, хинин, деши, бамба. 1880 шарахь президент хилира Рафаэль Моледо, иза тӀаьхьа дӀакхийтира консерваторех. Цуьнгахь президентан дарж хилира 1880—1882 а, 1884 - 1894 а шерашкахь.